Masels nou al in agt provinsies(Foto iStock) Die Nasionale Instituut vir Oordraagbare Siektes (Nios) het Vrydag bekendgemaak dat altesaam 727 gevalle van masels tussen 11 Oktober en 9 Maart vanjaar in al die provinsies, buiten die Oos-Kaap, aangemeld is. In hierdie 40 weke is altesaam 4 608 serummonsters in laboratoriums getoets, waarvan 15,8% (727) positief vir die virus getoets het. Altesaam 255 gevalle is teen Vrydag in Limpopo aangemeld, 196 gevalle in Noordwes, 107 gevalle in Gauteng, 102 gevalle in Mpumalanga, 27 gevalle in die Vrystaat en 17 gevalle in KwaZulu-Natal. In die Wes- en Noord-Kaap is onderskeidelik tien en sewe gevalle van masels aangemeld. Die tipe masels wat in Limpopo en Noordwes aangemeld is, die genotipe D8, is soortgelyk aan die tipe wat verlede jaar in Zimbabwe geïdentifiseer is. Nios het bevestig dat die ouderdom van pasiënte oor die land heen van twee maande tot 42 jaar wissel. Die oorheersende ouderdomskategorie van laboratoriumbevestigde gevalle is tussen vyf en nege jaar wat verantwoordelik is vir 42% van die gevalle, gevolg deur een tot vier jaar wat verantwoordelik is vir 25% van die gevalle. Pasiënte tussen tien en 14 jaar oud maak 19% van die gevalle uit. Die meerderheid gevalle is by primêre gesondheidsfasiliteite aangemeld (70%). Die hoogste persentasie van gevalle (56%) wat by hospitale aangemeld is, was kinders onder die ouderdom van een jaar. Nios moedig lede van die publiek aan om hul kinders teen die virus te laat inent. Masels word deur die rubeola-virus veroorsaak en pasiënte wat die virus opdoen toon een of meer van die volgende simptome: hoes, rooi oë, ŉ loopneus en ŉ uitslag op die vel. Persone van enige ouderdom wat nie ingeënt is nie kan masels opdoen. Komplikasies van masels sluit in longontsteking, diarree, dehidrasie, enkefalitis, blindheid en selfs die dood. Komplikasies kom veral voor by ondervoede kinders en babas jonger as twee jaar.